મેં ડ્રાઇવરને કહ્યુ, ચીમનભાઈ કાર ચાલુ કરો, સમય થઈ ગયો છે. કારમાં હું મારી ઓફીસે જવા નીકળ્યો અને રસ્તામાં એક યુવાન છોકરીને મેં ભીખ માંગતા જોઈ ! ઉંમરમાં કંઈક ચોવીસ વર્ષની હશે અને દેખાવમાં પણ સારા ઘરની લાગતી હતી ! મારા મનમાં ઘણા સવાલ ઉદ્દભવ્યા કે એ છોકરી ભીખ શા માટે માંગતી હશે ? એ છોકરીએ જીન્સ અને ટી શર્ટ પહેરેલા હતાં અને એ ભીખ માંગતી હતી ! હું ઉતરીને ત્યાં એને પૂછવા જઉં એ પહેલા સિગ્નલ ગ્રીન થઈ ગયો. હું એક જર્નલિસ્ટ છું અને મને મારે કોઈ આવી જ અજીબ સ્ટોરીની જરૂર હતી ! હું ઓફીસે પહોંચ્યો અને બે મીંટિંગ કમ્પ્લેટ કરીને હું મારી કેબિનમાં બેઠો ! મેં બેલ વગાડી અને ઓફીસબોયને કહ્યુ, દીપ્તિને બોલાવજો ! ઓકે સર કહીને એ દીપ્તિને બોલાવવા ગયો. પાંચ મિનિટમાં દીપ્તિ આવી અને બોલી, સર તમે મને બોલાવી ? મેં કહ્યુ, હા આવ અહીં બેસ ! એ બેઠી અને મેં કહ્યુ, દીપ્તિ મેં આજે એક કોલેજીયન છોકરીને ચાર રસ્તે ભીખ માંગતા જોઈ ! તો મારે તારી પાસેથી એ જાણવું છે કે તને કોઈ આવા ગ્રુપ વિશે કંઈ ખબર છે ? દીપ્તિએ કહ્યુ, સર એમાં એવું છે કે આવા કામ કોઈ એનજીઓ દ્વારા થતાં હોય છે અને કોઈ મુદ્દાને ધ્યાનમાં રાખીને થાય છે. તો આપને હું પાંચથી છ એનજીઓની લીસ્ટ આપું છું તો આપ તપાસ કરીને જાણી શકશો કે એ છોકરી કોણ હતી અને શા માટે ભીખ માંગતી હતી ? મેં દીપ્તિને કહ્યુ, થેન્ક્સ !